cy ceb hbs_lat cy en ast cy en ca cy cy en cy en cy es cy cy cy cy en en es en en cy en cy cs cy en en cy cy en cy cy cy cy cy cy de cy cy cy cy cy cy de cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy cy su lb lb cy cy cy cy cy cy cy cy cy cy cy als cy cy cy cy cy de de cy ast es cy en ceb ceb hbs_lat ceb en ceb en ceb cy ceb cy en cy
Generated by HTML5 Slideshow Dreamweaver Extension 1.0.5
Ysgol y Garnedd, Ffordd Penrhos, Bangor, Gwynedd LL57 2LX
Mae Ysgol y Garnedd yn ysgol gymunedol benodedig Gymraeg sy’n gwasanaethu dinas Bangor a phentrefi cyfagos Tal-y-bont a Llandygái. Bellach daw cryn dipyn o’i disgyblion o’r tu hwnt i’w thalgylch arferol.
Mae tri chant pedwar deg a thri o blant sydd ynddi a daw eu hanner o gartrefi di-Gymraeg. Ymfalchïwn yn y ffaith fod rhieni Cymraeg a di-Gymraeg yn dymuno i’w plant gael addysg ddwyieithog dda mewn awyrgylch Gymreig. Ac mae sicrhau’r ethos hwnnw’n bwysig iawn. Daw’r dysgwyr i siarad Cymraeg yn rhyfeddol o rwydd gan gofio mai proses yw dwyieithrwydd sy’n cael ei meithrin dros gyfnod o amser, ac adlewyrchir hynny ym mholisi iaith yr ysgol. Erbyn cyrraedd diwedd eu cyfnod yn yr ysgol y mae’r plant yn hyderus yn y ddwy iaith. Ac mae digonedd o dystiolaeth yn dangos bod disgyblion sydd wedi derbyn addysg ddwyieithog gytbwys yn elwa’n fawr.
Rydym yn ffodus bod gennym Gylch Meithrin a Chlwb y Garnedd ar dir yr ysgol sy’n cynnig gwasanaeth ychwanegol a gwerthfawr.
Un o’m prif flaenoriaethau fel Pennaeth yw gwarantu bod plant yn hapus yn yr ysgol – trwy ymarfer disgyblaeth deg, disgwyl gradd uchel o ymddygiad, ymateb yn gadarnhaol i unrhyw fwlio a gwrando ar sylwadau’r plant, e.e. trwy gyfrwng y Cyngor Ysgol. Pan mae plant yn hapus daw llwyddiant.
Ein sialens fwyaf ydi sicrhau bod pob plentyn yn cyrraedd ei botensial. Ac i’r perwyl hwnnw, rydym fel ysgol yn dal i ddatblygu’n dulliau addysgu ac yn mynnu disgwyliadau uchel.
Yn olaf, mae partneriaeth dda rhwng yr ysgol â’r cartref yn hanfodol, a phwysleisiaf fod yr egwyddor o gael ‘drws agored’ yn bwysig tu hwnt.
Creu awyrgylch ac amgylchfyd lle gall disgybl dyfu, datblygu ac aeddfedu’n unigolyn hyderus, yn ymwybodol o les eraill ac yn aelod cyfrifol o’r gymdeithas.
Cynnig addysg o’r ansawdd uchaf posibl sydd yn adlewyrchu gofynion y gymdeithas, yr Awdurdod Addysg Lleol a’r Llywodraethwyr trwy’r Cwricwlwm Cenedlaethol.
Galluogi pob disgybl i fod yn rhugl yn y Gymraeg a’r Saesneg fel y gallant gymryd rhan lawn ym mywyd cymdeithasol a diwylliannol y gymdeithas ddwyieithog.
Creu ymwybyddiaeth yn y plant o’u cefndir Cymreig cyfoethog trwy roi pwyslais arbennig ar werthfawrogi traddodiadau a diwylliant Cymru.
Magu parch at werthoedd moesol a Christnogol.
Hybu hunanfynegiant trwy’r celfyddydau a pharatoi’r plentyn i ymgymryd â’i le yn y gymdeithas ddwyieithog.
Sefydlu awyrgylch hapus a gweithgar yn seiliedig ar gydberthynas o barch a gofal rhwng athrawon a’i gilydd, athrawon a disgyblion, a disgyblion a’i gilydd, sy’n galluogi disgyblion i ymagweddu’n gadarnhaol a datblygu hunanhyder.
Creu yn yr ysgol amgylchedd fydd yn symbylu gwerthfawrogiad o’r cain a’r prydferth.
Sicrhau bod yr addysg a ddarperir yn hybu datblygiad moesol, diwylliannol, meddyliol a chorfforol pob disgybl, a bod natur y cwricwlwm cyflawn yn wahaniaethol, eang a chytbwys.
Sicrhau bod polisi iaith yr Awdurdod yn cael ei weithredu’n effeithiol yng nghyd-destun y Cwricwlwm Cenedlaethol.
Sicrhau cydlynedd a chydbwysedd mewn trefniadaeth a dulliau dysgu trwy’r ysgol.
Manteisio ar wahanol arbenigeddau o fewn yr ysgol a chreu trefniadaeth hyblyg i sicrhau bod y disgyblion yn gallu manteisio ar yr arbenigeddau hynny.
Sicrhau cyfle i hyfforddi’r holl staff yn ôl gofynion ac anghenion y disgyblion, y cwricwlwm a’r gofynion statudol.
Meithrin hunanddisgyblaeth, hunan-barch a hunanhyder yn y disgyblion.
Darparu cyfle llawn i ddisgyblion ddatblygu eu doniau a’u diddordebau.
Datblygu sgiliau disgyblion ar draws ystod eang o feysydd, gan gynnwys sgiliau oriau hamdden.
Meithrin yn y disgyblion falchder o’u bro a’u gwlad, a datblygu ynddynt barch at y byd y maent yn byw ynddo.
Yn ôl adroddiad diweddar gan PLASC rydym yn ysgol categori A –Cyfrwng Cymraeg.
Mae’r ysgol wedi ei dynodi’n Ysgol Gymraeg. Cymraeg yw iaith swyddogol a gweinyddol yr ysgol. Pan drefnir cyfarfodydd i rieni (e.e. croesawu rhieni newydd a chyfarfodydd blynyddol y Llywodraethwyr) byddant trwy gyfrwng y Gymraeg ond paratoir gwasanaeth cyfieithu ar y pryd. Fe anfonir gohebiaeth yn Gymraeg yn unig at deuluoedd sy’n deall yr iaith a’n ddwyieithog at deuluoedd di-Gymraeg. Disgwylir i riant sy’n gallu siarad Cymraeg wneud hynny gyda’i blentyn ar bob achlysur er mwyn hybu ei ddatblygiad diwylliannol ac addysgol.
Pan dderbynnir newydd-ddyfodiad di-Gymraeg i’r ysgol, fe sicrheir eu bod yn hapus a’n gartrefol cyn gwneud pob ymderch i ddysgu’r Gymraeg iddynt, cyn gynted ag sy’n bosib, er mwyn iddynt gymryd eu lle’n naturiol ym mywyd yr ysgol a’r gymdeithas.
Polisi dwyieithog yw polisi Cyngor Gwynedd a meithrin dwyieithrwydd cyflawn yw nod y polisi hwnnw. Amcenir at wneud plant yn ddwyieithog erbyn iddynt gyrraedd oed ymadael â’r ysgol yn un ar ddeg.
Bydd y rhan fwyaf o waith yr Uned Plant dan 5 trwy gyfrwng y Gymraeg. Wrth i blentyn symud trwy’r ysgol bydd y glorian ieithyddol yn newid: erbyn Blynyddoedd 5 a 6 bydd y defnydd o’r ddwy iaith yn gyfartal, ac adlewyrchir hynny yn eu llyfrau gwaith.
Mae’r ysgol yn gwasanaethu cymuned eang. Gwneir y gorau bob amser i sicrhau bod pob disgybl yn teimlo’n rhan o deulu’r ysgol. Ymfalchïwn fod y mwyafrif o ymwelwyr â’r ysgol yn cydnabod yr ymdeimlad o gyfeillgarwch a disgyblaeth sy’n bodoli yn yr ysgol, a’r modd y bydd y disgyblion newydd yn ymgartrefu’n fodlon a buan.
Ceir awyrgylch ddiwyd yn y dosbarthiadau ac fe’i hatgyfnerthir gan arddangosfeydd o waith y plant. Bydd hyn yn dangos parch at waith ac ymdrechion y disgyblion ac yn sicrhau amgylchedd ysgogol a deniadol.
Yn yr arolwg diwethaf gan Estyn (Hydref 2000) nodwyd bod ‘datblygiad ysbrydol, moesol a chymdeithasol y disgyblion yn dda iawn. Mae’r ysgol yn gymuned ofalgar, groesawus a threfnus.’
Nodir gwerthoedd yr ysgol ar boster sy’n cael ei arddangos ym mhob dosbarth:
Yn ein hysgol ni rydym ni’n
siarad Cymraeg ymysg ein gilydd
bod yn garedig a chwrtais efo pawb
gwneud ein gorau glas, yn gwrando a chanolbwyntio
bod yn ofalus o’n pethau ein hunain a phethau pobl eraill
cadw pob man yn daclus a diogel bob amser
Weli di wawr hapusrwydd ar wynebau,
a’r miri wrth i ffrindiau ddod ynghyd?
Weli di law yn estyn am law arall,
a gwên yn cyfarch gwen yn wyn ein byd?
Ac mae’r haul yn codi beunydd dros y Garnedd,
yn bwrw’i wrid dros doeau llwyd y stryd.
Gyda’n gilydd cerddwn ninnau yn ei lewyrch,
yn ein chwarae, yn ein gwaith, yn wên i gyd.
Glywi di heniaith yn llawn bywyd ifanc,
a chân yfory yn ei seiniau hi?
Glywi di’r iaith yn dawnsio ar dafodau,
a’n ffrydio’n fyw dros ein gwefusau ni?
Ac mae’r haul yn codi beunydd dros y Garnedd,
yn bwrw’i wrid dros doeau llwyd y stryd.
Gyda’n gilydd cerddwn ninnau yn ei lewyrch,
yn ein chwarae, yn ein gwaith, yn wên i gyd.
Deimli di’r gwres ar aelwyd glòs yr ysgol,
a’i gofal hi amdanom ni mor dynn?
Deimli di’n gofal ninnau am ein gilydd,
yn mynd ar draws y byd yn obaith gwyn?
Llion Jones a Pwyll ap Siôn
Cliciwch yma i weld Cynllun GAD 2014/15
© 2018 Hawlfraint Ysgol y Garnedd.